दूसरे को पैकेट दिया तो खाना देना ही बंद कर दिया
सिम्स में भर्ती मरीज ने अपने हिस्से का भोजन दूसरे मरीज को क्या दिया, ठेकेदार ने उसका खाना ही बंद कर दिया। उसे बाहर से भोजन लाना पड़ रहा है। सिम्स में भोजन को लेकर हो रही शिकायतों के बाद प्रबंधन ने रायपुर के कुक को इसका ठेका दिया है। खाना तो पैकेट में दिया जा रहा है, पर इसमें भोजन मात्रा अति सीमित है और मरीजों का पेट भी नहीं भर पा रहा है। सबसे बड़ी शिकायत यह कि भोजन का ठंडा पैकेट परोसा जा रहा है। मरीजों ने भोजन की गुणवत्ता पर भी असंतोष जाहिर किया है।
सिम्स में अव्यवस्था कम होने का नाम नहीं ले रही हैं। भर्ती मरीजों को ताजा व भरपेट भोजन खिलाने के लिए रायपुर के ठेकेदार को ठेका दिया गया है, लेकिन उसके द्वारा परोसे जा रहे भोजन में गुणवत्ता का अभाव है। बंद पैकेट में ठंडा खाना परोसा जा रहा है। मरीज उस भोजन को खाने से कतरा रहे हैं। मरीज व उनके परिजनों ने भोजन में गुणवत्ता सही नहीं होने का आरोप लगाया है। प्रबंधन पैकेट में जितना भोजन बंटवा रहा है उससे मरीजों का पेट भी नहीं भर पा रहा है। एक मरीज ने अपने हिस्से का भोजन दूसरे मरीज को दिया तो अगले दिन से ठेकेदार के कर्मचारियों ने उसे खाना देना ही बंद कर दिया। जरहाभाठा राजीव गांधी चौक निवासी ब्रजेश दान पिता स्व. विमल कुमार दान 56 वर्ष पैर में परेशानी की वजह से बीते 15 फरवरी से सिम्स के सर्जिकल वार्ड 3 में भर्ती है। उसका कहना है कि शनिवार को उसने अपने भोजन का पैकेट अपने पड़ोसी मरीज दिया। इस बात की जानकारी होने पर भोजन ठेकेदार के कर्मचारियों ने उसे भोजन का पैकेट देना बंद कर दिया। इससे मजबूरी में ब्रजेश दान को बाहर से भोजन मंगवाना पड़ रहा है। इस बात की शिकायत उसने भाेजन बांटने वाले कर्मचारियों से की तो वे उल्टे उससे दुर्व्यवहार करने लगे। सरसीवां निवासी दरश बंजारे पिता गणेश बंजारे के कूल्हे की हड्डी का आपरेशन हुआ है। वह एक माह से सिम्स में भर्ती है। उसका आरोप है कि कम मात्रा में भोजन दिया जा रहा है। इससे उसका पेट भी नहीं भर पा रहा है। उसे मजबूरन बाहर से खाना मंगाना पड़ रहा है। मरीजों का अारोप है कि प्रतिदिन सोयाबीन बड़ी, लौकी, मखना, आलू, भटा और दाल का पानी परोसा जाता है जिससे यहां के खाने से मरीजों का मन ऊब चुका है।
मरीजों के भोजन की सूची बनाने में डाॅक्टर बरत रहे लापरवाही
वार्ड में ड्यूटी करने वाले डाक्टर मरीजों के भोजन की सूची बनाने में लापरवाही बरत रहे हैं। वार्ड में अलग-अलग बीमारी से पीड़ित मरीज भर्ती हैं। सूची बनाने डाक्टर मरीज का नाम लिखते हैं, लेकिन बीमारी नहीं लिखते। डाक्टरों की लापरवाही के चलते मरीज एक ही तरह का भोजन खाने मजबूर हैं।
अब पैक्ड भोजन दिया जा रहा।
अलग-अलग मरीजों को एक ही तरह का भोजन दिया जा रहा
सिम्स प्रबंधन ने नियम बनाया है कि सभी मरीजों को अलग-अलग सब्जियां व भोजन परोसा जाएगा। इस नियम का पालन करने पर रायपुर की कंपनी को 3 करोड़ का भोजन का ठेका दिया गया है। लेकिन शुगर, ब्लड प्रेशर और विभिन्न प्रकार की बीमारियों के मरीजों को एक ही तरह का भोजन खिलाया जा रहा है।
शुगर पीड़ित मरीज भी आलू की सब्जी खा सकता है। यहां का खाना कुछ लोग नहीं खाते हैं। बीमारी के हिसाब से सब्जी बनाई जा रही है। मरीजों को हर चीज खिलाने का तरीका होता है। -डाॅ. अारती पांडेय, पीआरओ सिम्स
यहां का खाना कुछ लोग नहीं खाते हैं
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva